**Ime predpisa:**

Uredba o spremembah in dopolnitvi Uredbe o koncesiji za rabo termalne vode za potrebe ogrevanja in kopališč Thermane d. d. iz vrtin K-1/72, K-2/95 in V-7/67

**Št. zadeve:**

007-32/2019 (EVA: 2018-2550-0073)

**Datum objave:**

6. 2. 2019

**Rok za sprejem mnenj in pripomb:**

20. 2. 2019

**Ime odgovorne osebe in e-naslov:**

Tomaž Štembal, gp.mop@gov.si

**OBRAZLOŽITEV**

Vlada Republike Slovenije (v nadaljnjem besedilu: vlada) je izdala Uredbo o koncesiji za rabo termalne vode za potrebe ogrevanja in kopališč Thermane d.d. iz vrtin K-1/72, K-2/95 in V-7/67 (Uradni list RS, št. 84/15; v nadaljnjem besedilu: uredba).

Z odločbo vlade št. 35501-28/2015/9 z dne 30. 12. 2015 je bila koncesija za rabo termalne vode iz vrtin K-1/72, K-2/95 in V-7/67 podeljena družbi Thermana d. d., Zdraviliška cesta 6, 3270 Laško, za ogrevanje in potrebe kopališč Thermane d. d. (v nadaljnjem besedilu: koncesionar) za 30 let. Koncesijska pogodba št. 01407-1/2015 je bila sklenjena 22. 1. 2016.

V skladu z uredbo lahko koncesionar termalno vodo iz vseh treh vrtin rabi največ v obsegu 568.000 m3/leto.

Prvi odstavek 142. člena Zakona o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14 in 56/15; v nadaljnjem besedilu: ZV-1) določa, da se koncesija lahko spremeni s spremembo koncesijskega akta ali s spremembo koncesijske pogodbe.

V postopkih kontrole vrtin pri posameznih koncesionarjih je Geološki zavod Republike Slovenije (v nadaljnjem besedilu: GeoZS) ugotovil, da je koncesionar naročil nove geodetske izmere vseh vrtin K-1/72, K-2/95 in V-7/67. V letnem poročilu za pripravo strokovnih podlag za uredbe o koncesijah za rabo podzemne vode št. K-II-30d/c-25/1235-2 z dne 28. 11. 2017 je GeoZS predložil tudi primerjalno analizo koordinat v uredbah, ki so določene v novi geodetski izmeri.

Veljavno uredbo je treba uskladiti z novimi izmerami koordinat, saj zaradi navedenih koordinat vrtin v uredbi prihaja do napak pri letnem poročanju o rezultatih izvajanja monitoringa, pri izvajanju poslovnika, prav tako pa neusklajene koordinate vrtin povzročajo težave tudi pri morebitnih inšpekcijskih postopkih.

Dne 23. 10. 2018 je koncesionar podal zahtevek za zmanjšanje količin iz posameznih vrtin in zahtevek za povečanje največje dovoljene trenutne prostornine (količina) rabe podzemne vode iz posameznih vrtin, in sicer iz vrtine K-1/72 zmanjšanje letne količine termalne vode s 315.360 m3/leto na 200.000 m3/leto, iz vrtine K-2/95 zmanjšanje letne količine termalne vode s 240.752 m3/leto na 140.000 m3/leto in povečanje trenutne prostornine (količine) termalne vode s 7 l/s na 18 l/s ter iz vrtine V-7/67 zmanjšanje letne količine termalne vode s 11.888 m3/leto na 10.000 m3/leto in povečanje trenutne prostornine (količine) z 0,37 l/s na 8 l/s. Povečanje trenutne količine termalne vode iz vrtine K-2/95 in V-7/67 je v skladu s strokovnim mnenjem GeoZS z dne 22. 10. 2012 pridobljenim za potrebe priprave uredbe in dodatnim mnenjem GeoZS z dne 24. 1. 2019.

Največja skupna dovoljena letna prostornina (količina) rabe podzemne vode iz vseh vrtin skupaj zaradi ugoditve koncesionarjev pobudi za znižanje znaša 350.000 m3/leto.

Zaradi uskladitve koordinat vseh vrtin z dejanskim stanjem, spremembe količin termalne vode v drugem odstavku in dodanega novega četrtega odstavka v 1. členu uredbe, je treba 1. člen uredbe ustrezno spremeniti.

Za potrebe vpisa količin vode po posameznih klasifikacijskih skupinah in vrstah posebne rabe vode v vodno knjigo, se v 1. člen uredbe doda nov četrti odstavek, ki določa, da se razmejitev največje dovoljene skupne letne količine med rabama termalne vode podrobneje določi v koncesijski pogodbi. Razmejitev v uredbi določene skupne dovoljene letne količine po posamezni rabi, in sicer med rabo termalne vode za kopališča in rabo termalne vode za ogrevanje, bo Direkciji Republike Slovenije za vode, ki je pristojna za pobiranje plačil za rabo vode (vodno povračilo, višina plačila za koncesijo), omogočila pravilnejši obračun dajatev.

Dosedanja četrti in peti odstavek se zato preštevilčita v peti in šesti odstavek.

Zaradi sklica na dosedanji četrti odstavek je bilo treba v četrtem odstavku 11. člena v 2. točki besedo »četrtega« nadomestiti z besedo »petega«.

**PREDLOG**

 **(EVA 2018-2550-0073)**

Na podlagi drugega odstavka 142. člena Zakona o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14 in 56/15) izdaja Vlada Republike Slovenije

**UREDBO**

**o spremembah in dopolnitvi Uredbe o koncesiji za rabo termalne vode za potrebe ogrevanja in kopališč Thermane d. d. iz vrtin K-1/72, K-2/95 in V-7/67**

1. člen

V Uredbi o koncesiji za rabo termalne vode za potrebe ogrevanja in kopališč Thermane d. d. iz vrtin K-1/72, K-2/95 in V-7/67 (Uradni list RS, št. 87/15) se 1. členu v prvem odstavku prva, druga in tretja alineja spremenijo tako, da se glasijo:

»– K-1/72 (ID znak 1026-156-0), koordinate (X: 112864, Y: 518323, Z: 216,23);

– K-2/95 (ID znak 1026-155/7-0), koordinate (X: 112943, Y: 518271, Z: 221,87);

– V-7/67 (ID znak 1026-155/1-0), koordinate (X: 112770, Y: 518304, Z: 220,05.«.

V drugem odstavku se številka »315.360« nadomesti s številko »200.000«, številka »240.752« s številko »140.000«, številka »11.888« s številko »10.000«, številka »7« s številko »18«, številka »0,37« pa s številko »8« in številka »568.000« s številko »350.000«.

Za tretjim odstavkom se doda nov četrti odstavek, ki se glasi:

»(4) Razmejitev največje dovoljene skupne letne prostornine (količine) med rabama termalne vode iz prejšnjega odstavka se podrobneje določi v koncesijski pogodbi.«.

Dosedanja četrti in peti odstavek postaneta peti in šesti odstavek.

1. člen

V četrtem odstavku 11. člena se v 2. točki beseda »četrtega« nadomesti z besedo »petega«.

KONČNA DOLOČBA

1. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št. 007-32/2019

Ljubljana, dne …………….

EVA 2018-2550-0073

 Vlada Republike Slovenije

 Marjan Šarec
 predsednik